DA is onbillik, sê advokaat vir Kaapstad-burgemeesterPatricia de Lille in die hof (Foto: Cindy Waxa/ANA) Die Demokratiese Alliansie is onbillik en probeer om Kaapstad se burgemeester, Patricia de Lille, sonder behoorlike regsprosedure ontsetel, het haar regspan Dinsdag aan die Wes-Kaapse hooggeregshof gesê. Adv. Dali Mpofu, vir De Lille, het gesê die DA het ten doel om De Lille uit te skop sonder behoorlike regsprosedure, soos ŉ verhoor. “Dit is die politieke ekwivalent van ŉ doodstraf. Ons het almal ŉ reg tot ŉ verhoor as ons beskuldig word, en om dan afgedank te word indien nodig.” De Lille staar later vandeesweek ŉ mosie van wantroue in die gesig en sy het die hooggeregshof genader om seker te maak dit geskied deur ŉ geheime stem. Mpofu het gesê daar is diegene wat dapper genoeg sal wees om sonder ŉ geheime stem ten gunste van die burgemeester te stem en nie bekommerd sal wees om hulle werk te verloor nie, maar daar is ook diegene wat hulself nie as “selfmoordbomaanvallers” sien om ten gunste van De Lille te stem sonder ŉ geheime stem nie. Volgens Mpofu, het De Lille gesê: “Ek wil nie ŉ interdik bekom teen die stemmery nie. As lede van die raad wil hê ek moet gaan, dan sal ek gaan. Ek vra net dat die lede nie Donderdag met ŉ geweer teen hulle kop moet stem sonder ŉ geheime stemmery nie.” Die burgemeester wil ŉ DA-beleidsbesluit omkeer dat raadslede slegs ŉ geheime stemmery gegun word as dit oor doodstraf of aborsie handel. Sy verwerp ook die party se posisie dat die onlangse uitspraak in die konstitusionele hof, dat die speaker van die parlement die reg het om ŉ geheime stemmery tydens ŉ mosie van wantroue mag toelaat, nie op plaaslike raadsvlak van toepassing is nie. De Lille het gesê die party se weerstand teen ŉ geheime stemmery is ŉ duidelike aanduiding dat dit ŉ volslae gevolgtrekking is dat sy as burgemeester ontsetel sal word. Die hofaansoek kom ná die DA aanklagte van omkopery en korrupsie teen De Lille aanhangig gemaak het en haar van wangedrag beskuldig het. Die korrupsieaanklagte hou verband met ŉ beweerde poging deur De Lille om in 2012 ŉ bedrag van R5 miljoen in omkoopgeld te bekom van ŉ sakeman van Vanderbijlpark, Anthony Foul. Sy wou glo die geld kry in ruil vir haar ondersteuning vir Foul se maatskappy om brandblussers aan Kaapstad se informele nedersettings te verskaf. De Lille ontken hierdie bewerings en sê die beskuldigings is net nóg ŉ poging om haar naam skade te berokken. Die mosie van wantroue sal Donderdag om 10:00 by die raadskamers by die Burgersentrum aangehoor word.